Efter et næsten nedlukket Covid-19 år 2020 blev der igen lukket delvist op for aktiviteterne i 2021.

**Møder i DN:**

Der er siden sidste årsmøde afholdt 6 ordinære bestyrelsesmøde i DN-Køge. De første foregik digitalt mens de sidste to endelig kunne foregå live i Det Grønne Hus. Derudover blev der holdt to sociale møder. Et jule- og et sommerarrangement. Julemødet foregik på Bossa Nova. Dejlig mad og god stemning så året 2020 blev afsluttet på bedste vis.

Sommerarrangementet blev holdt som flere gange tidligere på terrassen i Bådklubben Ege i Strøby Egede. Fantastisk sted med en pragtfuld udsigt. Og i år med en kulinariske oplevelse, som Susanne havde stået for. En udsøgt hjemmelavet frokostbuffet. Stor tak til Susanne.

Forårets REP møde i Kolding, blev for vores vedkommende afholdt digitalt. I mødet deltog. Kurt og undertegnede. Der var mulighed for at stille spørgsmål til Miljø minister Lea Wermelin.

Efterårets REP møde afholdes i Korsør og bliver endelig et fysisk møde. Det bliver dejligt igen at kunne udveksle erfaringer med de øvrige delegerede/repræsentanter. RiS og BM deltager.

**Aktiviteter i løbet af perioden:**

3 x **NRM** – i januar, juni og oktober. Naturrådsmøderne har efter en meget langsom og ustruktureret opstart endelig fundet et fornuftigt fagligt leje, hvor udbyttet er bedre og det er muligt at sparre mellem, forvaltning, interesseorganisationer og politikere. Stadig mangler der dog i DN Køges optik noget synlig prioritering og fremdrift mellem de emner der fremgår af Naturstrategien.

Foråret bød igen på **Affaldsindsamling** d. 18. april. Igen i år styret på bedste vis af Lisbeth og Susanne.

Lisbeth Müller søgte i december 2020 10.000 kr fra Grønt Guld (Velux fonden). Pengene skulle bruges til at købe affaldstænger/ hapsere for. Pengene blev bevilget, og i marts købte jeg 60 stk.  De blev delt ud til de forskellige indsamlingsansvarlige i kommunen. Der blev skrevet pressemeddelelser og opslag på facebook. Der blev oprettet 19 affaldsindsamlinger i Køge kommune. Den 18. april var der stor entusiasme. De enkelte indsamlinger indleverede selv deres resultater til DN. Jeg fik det samlede resultat oplyst af DN. DN oplyste følgende resultat: Kilo affald : 1.671 kg. Take away: 855 stk. Engangsmundbind: 918 stk. Dåser m. pant: 402 stk. Dåser uden pant: 481 stk.

De enkelte indsamlinger: nogle med 2-3 deltagere, nogle med 10, nogle med 20 og sikkert 1 enkelt med 30. Et gæt i alt ca. 200 ildsjæle i vor kommune.

ETK hentede det indsamlede affald. Desværre havde ETK planlagt, at de ville hente det mandag og tirsdag. Det var ikke smart, for nogle havde samlet ind lørdag, og så stod affaldet alt for længe. I 2022 er aftalen, at ETK henter alt det indsamlede om mandagen.

Den 11. maj havde vi på Kurts foranledning inviteret **Allan Scheller fra Køge bugt stenrev** til at komme og holde foredrag om havets tilstand i Køge bugt, her i Kulturhuset. Ud over den kedelige konstatering at havets ligner en ørken kunne Allan heldigvis fortælle hvordan man andre steder i landet har gjort noget ved problemet og anlagt stenrev nær kysten. Billeder fra de etablerede stenrev viste klart at det virker. Ålegræsset blomstrer op og fiskeyngel får igen skjulesteder for de større rovfisk. Politikere fra fem partier deltog heldigvis i mødet og lyttede godt efter. Alle noget rystede over de sørgelige nyheder. Men også grebet af muligheden for at gøre en forskel. Dette kendskab til foreningen KBS gjorde netop, at byrådet her i efteråret bevilgede 500.000 dkr til etablering af stenrev i lokalområdet. Der blev i øvrigt refereret en del til mødet i valgkampen.

Besigtigelse af **erstatningsnatur –** vandhuller/skov hos Birger Niemann. Erstatning for det vandhul, der blev nedlagt ved etablering af Klarforsynings nye lokaler på Vasebækvej. Positiv oplevelse. BN har virkelig gang i tiltag, der sikrer større biodiversitet og ikke mindst gode muligheder for springfrø og stor vandsalamander i det nyanlagte natur/vandhuls- og skovområde.

Kampen om bevarelsen af **Præsteskoven h**ar pågået hele året frem til august, hvor den endelige afklaring af skovens fremtid blev fastlagt. DN Køge har været med fra start, da vi fik en henvendelse fra en desperat nabo til skoven. Om vi dog ikke kunne hjælpe. Efter henvendelse til Borgmester Maria Stærke og Godsforvalter Søren Boas, kom der stille og roligt gang i sagen om evt. køb. Der var i starten anden køber ind over – så lobbyarbejdet blev udført uden for offentlighedens lys. Formand for Plan og miljøudvalget. Niels Rolskov, Borgmester Marie Starke og BM mødtes med Camilla Nihøj ”on location” og gennemgik mulighederne. MS og NR opfordrede Camilla og de andre naboer om at starte en forening, der kunne ansøge om tilskud og derudover selv forsøge at rejse penge til købet af skoven. En lang historie kort. Med fælles hjælp (desværre ikke fra de store grønne fonde) og en special kæmpe indsats fra Camilla Nihøj lykkedes det som bekendt at redde skover fra skovning. Et herligt eksempel på at en folkelig stemning kan rejse borgerne fra stolen og føre til et fantastisk resultat. En urørt skov, der med tiden kan blive et sted for stor biodiversitet.

Richardt og Susanne deltog i **Træskulpturfestival** (21. juli og 7.august) på torvet. Der blev slået et slag for hvor vigtig rejsning af træer er for at lagring af CO2 og selvfølgelig som levesteder for skovens dyr og planter, samt det rekreative formål, når vi mennesker skal slappe af og tilføres ny energi. Vi delte en del træer og fugle kasser ud som præmie i vores fotokonkurrence, samt benyttede lejligheden til at invitere Foreningen til Præsteskovens bevarelse med – så de kunne agitere for salget af Skovbeviser.

Det blev også til en lokal udgave af det landsdækkende **HOP i havet event** (22. august) som skal gøre landspolitikerne opmærksom på den ringe tilstand havet er i, når de nu her i slutningen af året skal vedtage en havplan for de næste ti år. I samarbejde med ETK, de maritime foreninger på Søndre strand, Cafe Le Jardin, Strandskovens kiosk og en lokal marinbiolog fik vi stablet et arrangement på benene. Ud over BMs dunderopfordring var NR også på banen, med en god lokal beskrivelse af Køge bugts udvikling. Fra helt slemt tilbage i 60/70erne til en faktisk forbedring, i hvert fald i den synlige påvirkning - men også med udfordringen om kommende trusler fra slamdumpning fra Lynetteholmsudgravningen her til Køge bugt. Arrangementet sluttede af med at vi alle 65 hoppede i havet på samme tid.

På **Naturens dag** havde et arrangement i mosehytten i Ejby den 12. september. Ib var klar til at fortælle om klimaændringerne. Susanne, Dan og jeg havde virkelig forberedt, at der kunne komme folk, som kunne lave insekthoteller og få æblejuice eller sodavand eller øl. Nå - der kom en lille børnefamilie + en mor med sin søn + en enkelt pensionist + Richardt + Niels Rolskov. Stemningen var god og flaget blev vist meeeen.

**Blomstereng på Ellemarksskolen**. Charlotte Ralund og hendes mand Andreas (ansat på skolen) var primus motorer på dette fine arrangement. Den 30. september slog Ellemarkskolen et slag for biodiversiteten som del af den landsdækkende Naturfagsfestival, og Køge Kommunes bidrag til at blive Danmarks Vildeste Kommune. 600 m2 kedelig græsplæne skal omdannes til et blomsterrigt levested for planter og dyr.

Projektet er blevet til i et samarbejde mellem Danmarks Naturfredningsforening og Ellemarksolen. Skolens elever udsåede frø fra 28 danske hjemmehørende arter på det store areal, som Andreas forinden havde tørveskrællet for at fjerne det eksisterende græssamfund. Charlotte og Marie Stærke holdt et par gode taler og vi glæder os til at se blomsterhavet de næste sæsoner.

Afholdt kursus af **Vild med have-mentorer**. 9 deltog. Vi havde to fine aftener med Signe Schrøder i Kulturhuset hhv. Det Grønne Hus i Køge (20/9). Niels Rolskov deltog, da det var relevant at høre fra, meget generelt, den politisk ansvarlige for naturen i kommunen om naturens tilstand i Køge kommune.  Kun positive tilbagemeldinger fra kursisterne.

**Grøn debataften** før KV21 valget – 9 partier deltog. Alle var inviterede, men Ny borgerlige ignorerede invitationen mens KD undlod at komme på dagen. Det var første gang at vi fra DN-Køges side forsøgte os med et sådant arrangement. Vi fik kun berørt tre hovedemner. Klimaplanen, naturstrategien og havmiljøet.

Det var på aftenen svært at finde nogen som ikke ville passe på naturen, så derfor blev det nærmest konsensus politik på alle punkter, hvor partierne havde svært ved for alvor at differentiere sig. Men specielt slam i Køge bugt fik flere af paneldeltagerne op at ringe. Det at slammet som skal flyttes fra den nye udgravning til Lynetteholmen i København for øjeblikket bliver dumpet i Køge Bugt. Dette sker uden politikerne i Køge Kommune har været inddraget i processen, og derfor føler sig forbigået.

Charlotte Rosenblad Ralund opfordrede de kandidater som har folkevalgte på Christiansborg, som stemte for anlæggelsen af Lynetteholmen, for at lægge pres på dem for at det bliver stoppet.

I forsøget på at vinde ministerens konkurrence om at blive **Danmarks vildeste kommune** havde Lea Wermelin inviteret sig selv ned for at se hvor langt vi var kommet med arbejdet. Lea Wermelin besøgte kort STC. Marie Stærke og kommunes Grønne ambassadør – Jacob Skjødt Nielsen - fortalte om samarbejdet mellem kommunen og STC om påbegyndelsen af nogle større tiltag for at forbedre biodiversiteten i området. Ove Søltoft (JN spedition) fortalte om sit engagement i naturens og om hvordan han efterhånden har fået omvendt bestyrelsen af STC og dermed de andre private virksomheder i transportcentret til at følge trop med biodiversitetsforbedrende tiltag.

Derudover har vi i den forgangne periode fået en DN uddannet lokal **Sommerfugleambassadør** i Asthildur Arnadottir. Det er AAs opgave at opsøge virksomheder, ejerforeninger, offentlige institutioner og lignende og få dem til at omlægge dele af deres arealer til at blive insektvenlige som DN Sommerfuglepartner.

Vi er spændt på hvad Asthildurs arbejde vil bibringe af positivt løft for biodiversiteten i de måske tidligere græsslåede arealer.

**"Projekt Springfrø"** har eksisteret i Køge Kommune i over 25 år - for at tilgodese bestanden af specielt springfrø, der er karakteristisk i vores kommune og en bilag 4 art. Dvs strengt beskyttet.

I år har kommunen afsat kr 120.000,00 i projektet, der er blevet forvaltet via Danmarks Naturfredningsforening og kommunens naturafdeling - via annoncering mv. - stor succes over 30 ansøgninger, der har resulteret i 5 rigtig gode projekter. oprensning og nygravning af egnede vandhuller til padder i kommunen. Bl.a. er 3 vandhuller på Savværksgrunden i Lellinge blev oprenset Ansøger forpligter sig til at medfinansiere projekterne på deres arealer.

Der er formentlig i denne periode lavet 200 paddevandhuller.

Arbejdet i **vandrådet** blev sluttet i 2020. Hvilket har gjort at der ikke er samarbejdet på området siden. Skensved Å er efter sommerferien blevet blotlagt helt udenfor planen (den havde for lille vandopland til at være med i planen) – spændende om pengene til planen bliver brugt i denne omgang.

Vi har afholdt **Dialogmøder med ETK**, Kurt og Ib og Birgit deltog. Møderne fungerer fint. Efterhånden er de fleste af DNs ønsker, om ikke gennemført, så forsøgt implementeret. Det er også indtrykket at ETKs deltagere får gode råd og inspiration til hvordan en nænsom pleje af kommunens arealer kan foregå. Spørgsmålet er om møderne kan forsætte i samme regi efter at den nye direktør for Teknik -og Miljøforvaltning (Stig Isaksen) har valgt at omstrukturere hele forvaltningen, således at naturafdelingen lægges sammen med Plan og byg, samtidig med at det tidligere ETK spredes over flere underafdelinger. Men vi håber på det bedste. Den nye chef for Byg – og plan afdelingen (Pia Nielsen) lægger op til et bedre og nærmere samarbejde DN Køge og forvaltningen imellem.

Projekt **vedr. MTB** på Køge Ås. Projektet er mellem Connect Køge, Carlsen-Langes Legatstiftelse og DN Køge omhandlende det stigende problem med hensynsløse MTB’ere på Køge Ås. (25.11)

Det er et problem som stiger, i og med de ødelægger den fredede natur på Åsen, og vi forsøger i fællesskab at finde en løsning. Umiddelbart har det vist sig, at det bedste vil være at møde MTB’erne på Åsen, og se om vi kan finde et egnet område, som kan lejes eller lånes af Gammel Kjøgegaard, som vi kan få disse MTB’ere ud på i stedet.

Planen lyder pt. på at få stiftet en forening, som skal stå for vedligehold og daglig drift af området, i tæt samarbejde med Gammel Kjøgegaard. Vi har allerede et par gæve gutter fra Køge, som ønsker at være foregangsmænd for foreningsdannelse og det dertilhørende for- og efterarbejde.

**Klage- og byggesager.**

Sundsvej om overskridelse af strandbeskyttelseslinjen – stadig ikke endelig afklaret.

Jordpåfyldninger/terrænregulering i bl.a. Dalby. Korrespondance med kommunen (Kurt Jensen) om voldsom udlægning af fyldjord mm. Ikke afklaret.

Deltaget i to fredningsbesigtigelser – hvor der var søgt om dispensation for fredningsbestemmelserne.

Borup udsigtsfredning. Formentlig ikke mere aktuel, da Kimmerslev Sø SØ bebyggelsen nok droppes.

Arbejdet med gennemgang af dispensationsansøgninger/tilladelser fra diverse natur- og miljøbekendtgørelser sker løbende med de øvrige aktiviteter.

**Afslutning**

Det var året der gik. Måske er noget glemt, men jeg synes at vi har haft et aktivt år – som vi kan være stolte af. Vi har i hvert fald forsøgt at gøre en forskel og tale naturen, klimaet og miljøets sag. Der er etableret nye gode samarbejder på tværs af interesseområder. Det håber vi forsætter næste år/periode, så naturen i Køge kommune kan få bedre eller bedst mulige forhold.

Pbv Birgit Mindegaard, formand